
Mit jelent a nevelőszülőség egy felzárkózó magyar községben?

Kulcsszavak: nevelőszülők; oktatás; gyermekvédelem; roma; falu
Kutatásom fő célja a nevelőszülőség helyzetének bemutatása egy Nógrád vármegyei községben, ami olyan nehézségekkel küzd, mint a droghasználat és -terjesztés, a munkanélküliség és a sorozatos betörések. A probléma megfelelő feltárásának érdekében kvalitatív módszertant alkalmaztam. A kutatás összesen nagyjából két évig tartott, és a település folyamatos látogatásával, szakértők és az érintettek hozzájárulásával valósult meg. Feltáró munkámban fontosnak tartottam olyan felmerülő témákat kibontani, mint a nevelőszülők számának folyamatos növekedésének lehetséges okai, az ezzel a jelenséggel járó folyamatos gyermekszám-növekedés hatása a községre, a falu kisebbségi jellege és annak helyzete közötti lehetséges összefüggések, illetve a falu helyzetének hatásai az ott élő nevelt gyermekekre.
Kutatásom során kiderült, hogy sok esetben a kutatott nevelőszülők korábbi élethelyzete választ adhat pár kérdésemre. Egy részük ugyanis a munkanélküliségre kereste a megoldást, amikor találkozott a nevelőszülőséggel, mint megélhetési forrással. Sokan pedig úgy fogalmaztak, hogy a nevelőszülőség egyfajta trend a faluban, vagyis egyszer felütötte fejét, majd egyre többen választották hivatásuknak. Kiderült még, hogy a folyamatos gyermekszám-növekedéshez igen nehezen alkalmazkodik a falu, azon belül is a kis befogadóképességgel rendelkező általános iskola, emellett pedig látványosan rossz hatással van a hátrányos helyzetű település az ott élő gyermekekre. Ezen kívül az is kiderült, hogy a nemcigány nevelőszülők nem fogadnak be olyan szívesen roma gyermekeket, mint nem roma társaikat, ez viszont a roma származású nevelőszülőkre nem igaz, így kialakult egyfajta „kereslet-kínálat” a roma gyerekek és a roma nevelőszülők között, tehát ezen jelenség is hozzájárulhat ahhoz, hogy egy roma faluban megnövekedjen a nevelőszülők száma.



